
KIM LAWRENCE

En brå oppvåkning

Oversatt av Siv Rekve

MINISERIE: DIAMANTRINGEN


To søstre, uventet drama, uskyld og lidenskapelige romanser. Dette er første del i miniserien Diamantringen.

Kim Lawrence bor på en bondegård i det idylliske Anglesey. Hun løper en runde hver dag og synes det er den beste måten å komme i gang og få ny inspirasjon til bøkene sine på. Hun har alltid lest masse bøker og er fremdeles en like entusiastisk forfatter. Kim elsker historier med lykkelige slutter!


Til Jane og «Artists Unlocked» 

Beatrice motsto instinktet til å kjempe seg gjennom lagene av søvn og flyttet seg nærmere varmen fra den harde maskuline kroppen hun lå … Maskuline … Sjokket traff henne samtidig som hun hørte søsterens melodiske stemme. Hun hadde tydeligvis kommet seg etter migreneanfallet kvelden før og sang noe fengende og irriterende nedenunder.

En av de store forskjellene mellom dem, bortsett fra at søsteren ikke var blond, ikke hadde blå øyne og ofte ble omtalt som liten og nett, var at Maya var et morgenmenneske som våknet med et smil. Hun kunne også synge, og sist, men ikke minst: Maya ville aldri ha våknet opp ved siden av en mann som hadde kommet inn i en bar alene!

Beatrice la en beskyttende hånd over ansiktet før hun overvant frykten, åpnet øynene og kikket mellom fingrene.

Kanskje alt var et mareritt – med noen gode øyeblikk.

Det var ingen drøm!

Hun møtte et par mørkebrune øyne innrammet av øyenvipper som var for tykke og lange for en mann, og stønnet lavt idet hun knep igjen øynene og snudde hodet.

Reaksjonen til eieren av de øynene og den kroppen, som selv fullt påkledd hadde fått hver kvinne i baren til å se misunnelig på henne da hun gikk med ham, stoppet henne fra å krype sammen i en benektende fosterstilling.

I hjernen stivnet hun da den tunge armen la seg om livet hennes, men i virkeligheten myknet kroppen, og tanken om å holde avstand mellom dem forsvant i en ny bølge hete da en syndig forførende stemme sendte ilinger mot den nederste delen av magen.

«Hvorfor sånn hastverk?»

Hun stønnet da han presset den harde kroppen mot hennes og slik ga henne nok av grunner til ikke å gå noen steder, og motstanden forsvant totalt.

I flere lange øyeblikk tillot hun seg å nyte de sterke, følsomme hendene og dyktige fingrene som laget en sti nedover magen hennes og fikk henne til å trekke pusten før han la en hånd over det ene brystet og gned tommelen over en hard knopp.

«Slutt?»

Hvor kom det spørsmålstegnet fra? tenkte hun, samtidig som hun ble frustrert da han gjorde nettopp det og fjernet hånden. En handling som fikk henne til å trekke seg litt bakover og fange tommelen på hånden som la seg mot kjeven hennes, mellom tennene.

«Lek pent, Bea.»

Før hun rakk å reagere på den hese refsen, lå hun på ryggen. Det var ikke bare hans overlegne styrke som holdt henne der – hun kunne lett ha glidd unna ham. Det var luft mellom dem. Hun lå like mye fanget der av den hungrende verkingen innvendig som av det mørke blikket som var festet på ansiktet hennes og dvelte ved lepper som fremdeles føltes hovne etter kyssene som hadde fortsatt kvelden før, selv da de rev av hverandre klærne mens de snublet over gulvet mot sengen.

Øynene mørknet ved minnene om den lidenskapelige elskoven. Reaksjonen da hun oppdaget at han lå ved siden av henne, ble glemt da hun så tilbake på ham. Ansiktet hans var et mirakel. Perfekt var et altfor svakt ord for å beskrive den utsøkte beinstrukturen, den gylne huden, de høye kinnbeina og den firskårne kjeven med mørke, sexy skjeggstubber, den sensuelle munnen.

Hun lukket øynene og kremtet. «Jeg vil ikke leke.» Hun hvisket ordene forbi verkingen i halsen.

Hodet hans senket seg. Det første kysset var en varm hvisken over leppene hennes og lokket fram et stønn. Det andre var mykt mot siden av munnen hennes og trakk kroppen opp i en bue mens hun prøvde å gjøre det mer intenst. Kyssene som fulgte, torturerte henne til hun ikke holdt ut lenger og lot fingrene synke inn i det tykke, mørke håret mens hun trakk hodet hans helt ned slik at hun kunne presse munnen mot hans.

De kysset hverandre med en vill hunger. Varme kropper presset seg mot hverandre for å gjøre kontakten dypere, i en lidenskap som drev enhver tanke ut av Beatrices hode.

«Bea, kommer du ned, eller skal jeg komme opp med kaffen?»

Beatrice stivnet da hun ble rykket tilbake til virkeligheten. Hun klemte øynene sammen og stønnet selvbebreidende før hun uten et ord rullet seg bort fra den varme kroppen hun var presset mot.

«Svak … dum …!» mumlet hun mens hun reiste seg fra sengen og grep en dyne som hadde falt på gulvet. Hun stoppet ikke før hun nådde veggen, der hun sto med skulderbladene presset mot veggen og holdt dynen mot kroppen.

Hun kikket nervøst på døren og så for seg at den skulle bli åpnet og Maya dukket opp. Det var et mareritt.

«Jeg kommer ned nå!» ropte hun. «Du må gå!» hvisket hun og så opprørt på mannen som lå i sengen hennes.

Han så ikke ut til å ha det travelt der han rullet seg over på ryggen og la en hånd bak hodet, noe som fikk den lette dynen som lå over hoftene hans til å gli noen centimeter ned. Han var bekvem med sin nakenhet, men det var ikke hun. Han var en levende skulptur av perfekt formede muskler og olivenfarget hud – og bare synet av ham fikk noe til å bevege seg i henne.

Det hånlige uttrykket hans var ikke helt i harmoni med den mørke frustrasjonen i de tunge øynene da blikket landet på brystene hennes mens hun trakk dynen opp.

Han så for seg den slanke kroppen, den myke, varme og velduftende huden, de lange beina hennes idet de la seg om ham. Begjæret fikk øynene hans til å bli enda mørkere.

«Det er ikke det jeg trenger, cara.»

Før hun ble håpløst distrahert av utfordringen i det forførende blikket, drev søsterens stemme opp trappen igjen og reddet henne fra å bli dratt inn i den farlige, seksuelle malstrømmen.

Hun bet tennene hardt sammen. Hun følte seg ikke reddet i det hele tatt, eller kanskje hun ikke ville bli reddet?

«Å, herregud!»

Han sendte henne et djevelsk inviterende smil.

«Å, herregud!» hvisket hun igjen, med enda mer følelse da hun innså hvor nær hun hadde kommet å akseptere den invitasjonen. Hun trakk pusten dypt og tenkte: Nei, ikke gjør det. Øynene hennes gled mot skikkelsen i sengen – igjen!

En gang var nok – faktisk var det for mye!

Hun kremtet. «Jeg kommer!» ropte hun før hun rettet et anklagende blikk mot mannen i sengen, selv om hun visste at hun var like skyldig som ham. Hvorfor var hun en svak idiot når det gjaldt Dante? «Ikke gjør dette vanskeligere. Du må forsvinne herfra.»

Han satte seg rolig opp, og spillet i magemusklene hans distraherte henne. «Jeg skjønner virkelig ikke hva problemet ditt er.»

Hun klarte å trekke det indignerte blikket oppover, ikke at de brede, muskuløse skuldrene og brystkassen hans ga hormonene hennes mer ro.

«Hva?» spurte han med uskyldig blikk og et tilsynelatende forvirret skuldertrekk. «Hvis du har glemt det, så er vi gift.»

Beatrice stønnet irritert og nektet å la blikket gli bort fra utfordringen i blikket til Dante Aristide Severin Velazquez, kronprinsen av San Macizo.

Ektemannen hennes.

«Hvis jeg bare kunne glemme det», mumlet hun med et forbitret blikk som ikke sto i stil med den siviliserte skilsmissen.

Hun hadde aldri egentlig forstått hva en sivilisert skilsmisse innebar, men hun var ganske sikker på at det ikke var en natt med lidenskapelig sex med sin kommende eks. Men den irritable innstillingen ville skjule den indre fortvilelsen hennes.

Alle gjorde dårlige valg, og hun var intet unntak, men noen ganger føltes det som om de eneste valgene hun hadde tatt etter at Dante kom inn i livet hennes, var elendige – katastrofale, faktisk!

Hun hadde alltid levd etter prinsippet om at handlinger hadde konsekvenser, og at man måtte leve med dem.

Så hadde Dante skjedd, og hun glemte filosofien sin, navigasjonsevnene tok ferie. Det var ikke så mye at hun glemte det, som at hun ga blaffen i konsekvensene. De primitive instinktene han hadde vekket i henne, hadde tatt styringen. Instinkter som hadde overdøvet varselklokkene hennes. I går kveld hadde det faktisk ikke vært noen klokker, bare et voldsomt behov.

Hun hadde løftet hodet og sett hvorfor det hadde blitt stille i den fulle baren, og hun hadde kjent en inderlig desperasjon, som en rusavhengig som været narkotika. Dante var det hun var avhengig av, viruset i blodet hun ikke hadde noen antistoffer mot.

Noe som tilsynelatende ikke ga henne noe valg, men det hadde hun. Hun hadde ikke gått i søvne inn i situasjonen. Hun hadde visst hva hun gjorde, hvert skritt på veien. Hun hadde riktignok ikke søkt ham opp på nettet da hun takket ja til middagsinvitasjonen i visshet om at han ikke faktisk snakket om en middag. Men man trengte ikke en biografi for å se at han representerte den typen fare hun hadde unngått hele sitt voksne liv.

Tanken på å oppleve en tiltrekning sterk nok til å få henne til å dele intimitet med en mann hun ikke kjente, hadde vært et konsept hun hadde vurdert med et vantro smil, iblandet selvtilfredshet. Hun hadde vært helt sikker på at ethvert forhold ville utvikles via vennskap og respekt.

Hun hadde ligget med Dante den første kvelden. Hun hadde vært så fast bestemt på at den første kvelden skulle ende slik hun hadde sett for seg fra det øyeblikket hun først så ham at hun ikke hadde fortalt ham at han ville være hennes første, i tilfelle det ville få ham til å trekke seg.

Instinktet hadde vært helt riktig, for Dante hadde ikke likt at hun var uerfaren, og hadde sagt at jomfruer ikke var hans ting og forlangt en forklaring.

Det kunne ha endt der – burde ha gjort det – men det hadde det ikke, for hun hadde ikke ønsket det.

Da hun hadde svart at hun ikke var jomfru mer, så den hindringen var borte, hadde hun fått ham til å le, og han hadde ledd igjen da hun hadde forklart at det ikke hadde vært et bevisst valg. Hun hadde ikke ventet på den rette eller noe slikt, hun var bare ikke en særlig fysisk person.

De hadde brukt de tre neste dagene og nettene i sengen til å motbevise denne teorien. Ingenting og ingen hadde forstyrret dem, og Beatrice hadde nytt hvert intime øyeblikk fordi hun hadde visst at denne himmelen ikke kom til å vare. Dante hadde gjort det helt klart.

Det hadde ikke vært rom for misforståelser da han forklarte at han ikke hadde langvarige forhold, eller noen slags forhold på dette tidspunktet i livet.

Noe hun allerede visste etter at hun endelig hadde skrevet navnet hans inn i telefonens søkemotor. Selv om han bare hadde ligget med en tidel av kvinnene det ble påstått, ville det være forbløffende at han hadde tid til å involvere seg så direkte i veldedighetsorganisasjonen han hadde grunnlagt.

Det kunne få en til å lure på om han noensinne faktisk sov, bortsett fra at hun visste at han gjorde det. Hun hadde sett ham sove, og vært fascinert over hvordan de sterke linjene i ansiktet hans slappet av i søvnen, fikk ham til å se yngre og nesten sårbar ut.

Det hadde vært mer enn én gang den helgen at han hadde følt behov for å trekke henne tilbake til jorden ved å minne henne på realiteten.

«Dette er bare sex – du vet det, ikke sant?»

Fantasiboblen hun hadde levd i den helgen, sprakk da hun åpnet øynene og så ham stå der påkledd, hundre prosent rundbrennerprinsen som alltid skapte overskrifter.

Hun husket hvordan hun hadde kjempet for å bevare selvrespekten og ikke løpe etter ham, da han stoppet med hånden på dørhåndtaket. Hun hadde klart å svare rolig på forslaget hans om at de skulle møtes om tre uker, når han kom tilbake til London.

Innen de tre ukene hadde gått, hadde ting forandret seg, og konsekvensene av handlingene hennes hadde vært umulig å overse. Selv uten de mange testene hadde hun visst hvorfor hun følte seg annerledes; hun hadde visst selv uten den blå streken at hun var gravid.

Hun hadde også visst nøyaktig hvordan neste møte ville gå, med et par hull hun hadde latt stå for hans sjokkerte, sinte reaksjon. Hun hadde spilt ut scenen i hodet, og med spillerom for noen variasjoner, hadde hun visst nøyaktig hva hun skulle si.

Da hun hadde blitt sluppet inn i bygningen og fulgt mot heisen av en taus dresskledd mann, hadde hun fremdeles visst hva hun skulle si.

Hun hadde gått inn, og ikke bare hadde hun visst hva hun skulle si, men når hun skulle si det. Hun skulle tillate seg deres siste natt sammen, og så skulle hun fortelle ham det.

Men døren hadde knapt lukket seg før hun plumpet ut med det.

«Jeg er gravid, og ja, jeg vet at vi … du var forsiktig.»

Hun hadde et vagt minne om å ha unngått blikket hans, om å ha latt håret fungere som en gardin for å skjule skamrødmen. Minnet fikk henne til å krympe seg selv nå.

«Jeg har tatt tre tester og … nei, det stemmer ikke, jeg har tatt seks. Bare vit at jeg ikke ønsker noe fra deg. Jeg drar hjem i morgen for å fortelle det til moren og søsteren min, og vi klarer oss. Jeg er ikke alene.»

Han hadde stått helt urørlig mens hun ramset opp fakta. Merkelig nok hadde det å si det høyt gjort at hemmeligheten hennes virket mindre surrealistisk.

Hun hadde trodd hun hadde forberedt seg på enhver reaksjon, men å se ham snu seg og gå ut gjennom døren før hun kunne trekke pusten, hadde hun ikke forberedt seg på.

Da døren ble åpnet igjen, hadde hun ikke rørt seg fra stedet der hun sto. Han hadde kommet tilbake, fremdeles blek, men ikke av sjokk nå; besluttsomhet like stålhard som blikket hans hadde vært etset inn i ansiktet.

«Vel, vi må selvfølgelig gifte oss. Jeg trenger ikke å involvere familien min i dette – det er en av fordelene med å være reserven. Carl skal gifte seg, og de vil antakeligvis ikke merke det engang. Hva med deg?»

Carl? Hva hadde storebroren hans med dette å gjøre? «Familien …?» Tankeprosessen hadde hengt et par forvirrede skritt bak ordene hans.

«Et stort bryllup er ikke et alternativ med tanke på omstendighetene, men hvis du vil ha din nærmeste familie der, kan jeg ordne det. Jeg har noen forretninger i området, så hvordan høres Vegas i neste uke ut for deg?»

Han hadde stoppet for å trekke pusten. Hun trengte definitivt å puste!

«Du spøker ikke …? Dante, folk gifter seg ikke på grunn av et barn … La oss glemme at du sa det. Du er i sjokk.»

Det hadde ikke virket som om han satte pris på omtanken hennes. «Jeg er kanskje bare reserven, men jeg er fremdeles nummer to i arverekkefølgen … barnet mitt skal ikke bære skammen over å være uekte.»

«Du er gal.»

Hvert av hennes argumenter mot planen hadde han hatt motargumenter mot. Det tyngste hadde vært at det var det rette å gjøre for barnets skyld.

Hun hadde gått med på det, selvfølgelig. Å si ja til Dante var en vane hun måtte bryte hvis hun skulle få livet sitt på sporet igjen.

Og natten før! Hvordan kunne hun ha vært så dum igjen? Og hun kunne ikke klandre noen andre enn seg selv! Dante trengte ikke å gjøre noe, han trengte bare å eksistere.

Og ingen hadde noensinne eksistert så mye som Dante – hun hadde aldri møtte noen som var så levende. Han hadde en tilstedeværelse som var elektrisk, og utstrålte en vitalitet som gjorde tanken på å glemme noe som helst om ham helt latterlig.

Hun måtte legge denne natten bak seg og begynne på nytt – det ville bli lettere. Det måtte det! Men hun kunne ikke skjule seg eller late som om dette ikke hadde skjedd. Hun måtte bare akseptere at hun hadde gjort en tabbe og gå videre.

Igjen …!

«Hva gjør du her, Dante?» Å forelske seg var ikke slik hun hadde forestilt seg det – det burde faktisk komme med en helseadvarsel.

«Du inviterte meg. Det virket uhøflig …»

«Hvordan visste du hvor jeg var? Hvordan visste du at vi hadde flyttet?» Først hadde hun flyttet inn hos moren, så hadde hun sovet på Mayas sofa til en leilighet de hadde råd til ble ledig.

Han hevet et øyenbryn, og hun sukket.

«Greit, dumt spørsmål.» Hun hadde lært at det var smartere å kjempe de kampene hun hadde en sjanse til å vinne. «Vet du, en gang var livet mitt bare mitt eget.»

«Det vil det bli igjen.» I motsetning til Dantes. I det øyeblikket broren trakk seg fra arverekkefølgen, hadde Dante visst at livet hans hadde forandret seg for alltid. Han var ikke lenger rundbrennerprinsen. Han var monarkiets framtid.

Hun rynket pannen over svaret, men uttrykket hans avslørte ingenting. «En venn av mamma eier dette stedet. Vi pleide å komme hit som barn.»

Han så opp fra de tunge tankene og de sammenknyttede hendene.

«Ruth fikk en avbestilling i siste liten og tilbød oss å være her i fjorten dager for en billig penge. Maya jobber med ideer til en sportskolleksjon, og vi tenkte at snøen ville inspirere henne.»

«Så firmaet er i gang? Moteindustrien er kjent for å være tøff.»

«Sakte, men sikkert», sa hun.

«Vet banken at du kommer til å bli en svært velstående kvinne snart?»

Velstående og enslig. Hun nektet å erkjenne den synkende følelsen i magen.

«Og jeg gjør gjerne summen du trenger, tilgjengelig for deg nå.»

Munnen hennes ble stram. «Jeg vil ikke ha pengene dine. Jeg vil ikke ha noe …»

Jeg vil bare være den personen jeg var, tenkte hun fortapt, klar over at det ikke var mulig. Hun hadde kanskje bare vært gift i ti måneder og separert i seks, men hun kunne aldri bli den personen hun var før, det visste hun.

«Vel, da bør du velge rett advokat, cara. Din virker mer interessert i golf enn i dine interesser.»

«Kan du bare for et øyeblikk late som om du ikke vet alt som skjer i livet mitt? Jeg gjentar, hvorfor er du her?»

Godt spørsmål, tenkte Dante og strøk hånden gjennom håret.

Da Beatrice gikk fra ham, hadde han fortalt seg selv at det ville bli enklere å fokusere på sin nye rolle når han ikke trengte å bekymre seg for hvordan hun taklet det, når han visste at bak smilet var hun ulykkelig, bitter eller vanligvis begge deler. At uansett hvor tøff dagen hans hadde vært, hadde hennes antakeligvis vært verre.

Dante hadde aldri vært ansvarlig for et annet menneske, og nå var det et helt land som var avhengig av ham, inkludert Beatrice – det var virkelig ironisk.

Bortsett fra at hun ikke var avhengig av ham lenger. Rapportene som landet på pulten hans, fortalte det. Hun klarte seg bra … han hadde bare ønsket å se det selv. Det var en mulighet som snart ikke ville være åpen for ham. Listen over potensielle etterfølgere til Beatrice, kandidater som ville vite hvordan de skulle håndtere livet innenfor slottsmurene uten hans veiledning, ventet allerede på ham. Magen knyttet seg i avsky ved tanken på avlshoppene av god avstamning.

«Det er noen papirer du må signere», sa han.

«Og du er budet?»

Han sukket frustrert mens det mørke, intense blikket gled hungrende over henne. Hun var fremdeles den vakreste kvinnen han noensinne hadde sett, og en stund hadde livene deres smeltet sammen. Men ting hadde forandret seg. Han hadde et annet liv, ansvar, plikter. Hadde han tenkt at det å komme hit ville gi ham en slags avslutning?

«Vi tok egentlig aldri … farvel.»

Hun nektet å overgi seg til bitterheten som fikk hjertet til å hamre. «Gjorde vi ikke? Du hadde antakeligvis et møte, eller kanskje du la igjen en lapp?» Hun bet seg hardt nok i leppen til at det ble merker. Kunne hun høres mindre ut som noen som hadde gått videre?

«Du følte deg oversett?»

«Jeg følte …» Hun la bånd på følelsene. «La oss kalle denne natten en avslutning.»

Han ristet på hodet, og irritasjonen forsvant fra ansiktet hans da han registrerte fuktigheten i øynene hennes. Skuldrene sank. «Nei, det var ikke planlagt. Jeg bare … Jeg er lei av å få nyheter om deg gjennom tredjeparter.»

«Jeg savner …» Hun stoppet, bet i seg ordene hun ikke kunne innrømme. «Jeg tror det er tryggere på den måten», sa hun lavt.

«Hvem vil ha trygghet?»

Det fandenivoldske glimtet i øynene hans minnet henne om mannen hun hadde forelsket seg i. Det var ironisk at hun måtte minne ham på at han ikke var den mannen mer. «Dine framtidige undersåtter, og for å være ærlig, Dante, jeg har opplevd all den spenningen jeg kan takle uten …»

Det var sant – etter at hun forlot den kongelige rollen hun aldri hadde vært egnet til å fylle, hadde hun kastet seg inn i livet sitt, og det var nye, spennende og noen ganger skremmende utfordringer som fylte dagene hennes. Hun hadde funnet tilbake til noe av sin naturlige entusiasme, selv om den nå for tiden var blandet med vaktsomhet. En vaktsomhet som hadde vært sørgelig lite til stede kvelden før. Dante gikk inn i et rom, og alle instinktene og hungeren han vekket i henne, drepte all fornuft.

Forrige kveld hadde ingenting med fornuft å gjøre. Musklene hadde strammet seg da varme minner flommet inn i hodet hennes. Det hadde bare med lidenskap, lengsel og begjær å gjøre.

Så hun elsket sjokolade, men hvis hun ga etter for det behovet, visste hun at hun ville trenge en ny garderobe. Trening og litt selvkontroll betydde at forrige års klær fremdeles passet.

Problemet var at Dante passet perfekt, i alle betydninger, og det hadde han alltid gjort.

Da hun i et av sine mer filosofiske øyeblikk fortalte seg selv at hun ville ta med seg de gode tingene fra ekteskapet, hadde hun ikke ment det så bokstavelig som dette. Selv om ingenting annet i ekteskapet deres fungerte, var sexen utrolig. Soverommet var det ene stedet der de alltid klarte å være på samme side. Uheldigvis trengte man mer enn seksuell kjemi for å få et ekteskap til å fungere.

Hun skvatt da hun innså at blikket hennes hadde begynt å gli over den brede brystkassen hans og lavere, mot navlen, før hun forsto hva hun gjorde og så raskt ned. Ikke at øyenvippene ga mye beskyttelse mot den seksuelle utstrålingen eller hans skremmende evne til å lese tankene hennes.

«Angrer du?»

Svarer på spørsmålet burde ha kommet umiddelbart, som en refleks, og selvfølgelig angret hun på det som hadde skjedd, på en måte. Men på en annen og mer skamfull måte ville hun ikke ha endret en ting, for Dante overstyrte fornuften hennes. Hun trengte bare å puste inn duften av ham, så ble selvbeskyttelsesinstinktet lagt i dvale.

Jeg må virkelig bryte dette mønsteret!

Lett å si, lett å tenke, men ikke så lett når noe inni henne sa at det var riktig hver gang han rørte henne.

Så ikke la ham røre deg!

Beatrice stoppet den interne dialogen og kremtet for å gi seg selv tid til å tenke over neste skritt som ville understreke at denne natten ikke betydde at hun ikke var over ham.

Et neste skritt som ville etablere at hun like enkelt som ham kunne gå etter å ha tilfredsstilt en primitiv lyst. At det ikke bare var ham som kunne plassere ting i båser.

«I natt var …»

Den utålmodige, dype stemmen hans traff henne før hun kunne etablere noe som helst. «Siden du står der sammenkrøpet i en dyne og oppfører deg som en krenket jomfru, tar jeg det for gitt at du angrer på i natt.»

Den bebreidende undertonen fikk henne til å rødme sint.

«Det er virkelig skarpsindig av deg», sa hun sarkastisk. Hennes jomfruelige krenkethet hadde alltid vært null når det gjaldt Dante, selv om hun hadde hatt rett til tittelen. Hun hadde ikke hatt noen motforestillinger mot å gi ham sin jomfrudom.

«Angrer du på at du giftet deg med meg?» Å spørre for andre gang gjorde det ikke mer klart for ham hvorfor svaret betydde noe … kanskje bortsett fra å dempe skyldfølelsen hans?

Han så ironien i det. Det var få som hadde levd et liv med mer skyld … Han smilte svakt.

Hvis han hadde trodd på karma, ville han kanskje ha tenkt at denne situasjonen var skjebnens måte å få ham til å betale for et tomt og nytelsesfokusert liv på. Der den enkleste løsningen var den beste løsningen. Etter en gang å ha avvist konseptet plikt, ble han nå styrt av det.

Han hadde forestilt seg at han gjorde det rette da han fridde, uten å spørre seg hva som var det rette for Beatrice. Det var han som hadde gjort den store oppofrelsen. Men han skjøv bort tankene.

Hun glippet med øynene, og de lange øyenvippene gled over kinnene som sommerfuglvinger. «Det er ingen vits i å angre, er det?»

«Noe som betyr at du gjør det.» Spurte hun noensinne seg selv om ting kunne ha endt annerledes om babyen deres hadde klynget seg til livet og ikke bare vært et hjerteslag som forsvant fra skjermen?

Magen hans knyttet seg som en kald knyttneve da minnet om legen som informerte dem om at babyen bare hadde sluttet å leve, dukket opp.

«Jeg ser framover.»

Han løftet blikket som om tankene hans kom tilbake til nåtiden.

Intensiteten i blikket hans fikk Bea til å miste tråden, men etter en liten pause fikk hun tilbake kontrollen.

«Fortid er fortid. Jeg er ikke interessert i å gå …» Hun kjente dynen gli og trakk den opp. Samtidig steg rødmen i kinnene hennes over ironien i det hun skulle hevde. Noen ganger var ærlighet det beste alternativet.

Skuldrene sank da den trassige motviljen sivet ut av henne, og avslørte sårbarheten under. Dante så bort, men ikke før han følte noe stikke i brystet.

«Jeg har mange fantastiske minner jeg alltid vil skatte. Jeg er bare ikke like realistisk som du noen ganger er.» Hun bet seg i den skjelvende underleppen før følelsene tok overhånd.

«Kanskje jeg har lavere forventninger … Du burde prøve det, Beatrice. Det fører til mindre skuffelse», foreslo han hardt.

«Skal jeg være like kynisk som deg? Det er mye å be om, Dante.»

Han smilte skjevt. «Du kaller det kynisme. Jeg kaller det realisme, og det handler om å ta babyskritt, cara.»

Det var ikke bare pusten hennes som stoppet, men tiden også. Han kunne nesten høre sekundene tikke før øyenvippene hennes gled beskyttende ned, men ikke før han hadde sett smerten i øynene hennes.

Han forbannet seg selv lavt. Han visste selvfølgelig at selvbebreidelsen ville ha vært mer nyttig om den kom tidligere. Som da tapet av barnet deres ikke bare ble en personlig tragedie, men noe som ble debattert av slottets byråkrater og kilder nær tronen.

Det hadde ikke kommet som en overraskelse på ham – i det øyeblikket broren frasa seg tronen, hadde han visst hva som lå foran ham. Men for Beatrice måtte det ha føltes som et helt annet univers.

Hun ventet på at smårollingen med Dantes øyne skulle ta sine første vaklende skritt i hodet hennes, før hun ga slipp på bildet og så opp. Hun overså verkingen i brystet. Dante møtte ikke blikket hennes – kanskje han tenkte på den praktiske prinsessen han skulle erstatte henne med … hun som kunne gi ham barn.

Barn hun virkelig hadde prøvd å gi ham; ti måneders ekteskap innenfor slottsmurene, og ti måneder med venting og håp, og så den forferdelige, uunngåelige følelsen av mislykkethet.

*

Han svingte beina over sengekanten, og bevegelsen fikk dynen til å gli noen centimeter lavere.

Han kjempet mot beskyttelsesinstinktet Beatrice vekket i ham, men sannheten var at det eneste hun trengte beskyttelse mot, var ham.

«Jeg er lei for det.»

Med varme kinn og vaktsomme øyne trakk hun det vandrende blikket opp fra de muskuløse lårene hans, men uttrykket hans var frustrerende vanskelig å lese.

«For hva?» Hvis han sa at han beklaget denne natten, kom hun til å slå ham. «At du giftet deg med meg? Jeg visste hva jeg gjorde», svarte hun, irritert over å bli tildelt offerrollen.

«Og nå går du videre i livet.» Uten ham.

«Det ville kanskje være lettere hvis du ikke satt i sengen min.»

«Jeg må være i Paris i morgen. Møtet ble utsatt, og …»

«Du ville ødelegge livet mitt litt mer?» Stemmen lød utmattet.

«Jeg inviterte ikke meg selv til sengen din, Beatrice.»

Hun rødmet. «Beklager. Jeg klandrer ikke deg. Du har vært veldig grei og gjort det enkelt for meg. Så er det noen papirer?»

«Det er papirer, men …»

«Men?»

«Tabloidene elsker å …»

Hun stivnet, innså plutselig hvor denne samtalen gikk og hvorfor han unngikk å møte blikket hennes. Hun bleknet og avbrøt ham. «Gratulerer.»

Han rynket pannen forvirret. «Med hva?»

«Du er forlovet …?» Tankene hennes raste og gjorde teorien til fakta i løpet av sekunder. Det ville være noe offisielt. Han ville ikke ha kommet helt hit for å fortelle henne personlig at han hadde en elsker. Hun hadde i grunnen tatt det for gitt. En mann som Dante var ikke skapt for sølibat.

Det stødige blikket hans avslørte ingenting, men hun visste det, og hun tok det fint, i hvert fall hvis hun ikke kastet opp.

«Er du ikke?»

Et forbløffet sukk unnslapp ham. «En forlovelse ville være litt prematurt. Jeg er ikke skilt ennå.»

Hun så ned. «Å, jeg bare …»

«Tok et av dine sprang basert på den velkjente vitenskapelige teorien om at hvis noe er helt sprøtt, er det sant.»

«Det var en rimelig antakelse», svarte hun og hatet at hun nesten var kvalm av lettelse. «Du vil gifte deg igjen en dag – det må du», la hun til.

Det stakk i magen hans over å høre ordet må. Folkene rundt ham, familien, hoffansatte, kalte det en plikt. Hvert ord han sa, hver handling, ville bli observert og vurdert. Han ville bli vurdert. Livet hans var ikke hans eget lenger.

«Så, du tror at jeg ville være forlovet og ligge med deg?»

«Ja», sa hun uten å nøle. «Du ville bare opprettholde familietradisjonen.»

Han smilte skjevt da han husket hvor sjokkert hun hadde vært da hun innså at begge foreldrene hans hadde hatt elskere som overnattet. Det som var normalt for ham, var sjokkerende for henne.

«Vil du sette deg? Jeg skal ikke kaste meg over deg.»

«Nei.» Hun rygget litt lenger inn i hjørnet. Det var ikke ham hun bekymret seg for; begge var nakne, og å sitte var en berøring unna å legge seg ned. Øynene hennes ble store da en ny og mer sannsynlig forklaring på at han var der, slo henne. «Handler dette om skilsmissen?» Stemmen steg en oktav. «Er det problemer?»

«Nei, det handler ikke om skilsmissen. Det er bestefar.»

«Reynard?» Hun smilte. Den gamle kongen som hadde abdisert til fordel for sønnen, Dantes far, etter at han fikk slag. Reynard hadde vært en av de få hun hadde klart å slappe av med på slottet.

Han var kjent for sin skarpe tunge og sitt vidd, og han hadde fått Beatrice til å smile, selv om hun ikke hadde innsett før senere at det å lære sjakk av ham var et sjeldent privilegium.

De spilte fremdeles sjakk på nettet. «En dag skal jeg klare å slå ham.»

Dante smilte litt. «Hvis du noensinne gjør det, er det ekte. Han vil ikke la deg vinne.»

«Så hvordan har han det?» Hun leste nok i ansiktet hans til å få panikk, det var ikke så mye uttrykket hans som fikk hjertet hennes til å hoppe, mer en anspent mangel på uttrykk. «Å, herregud, han er ikke …?»

«Nei, han er ok», sa Dante beroligende.

Hun hadde knapt rukket å nikke lettet før han fortsatte. «Han har hatt et nytt slag.»

«Å, herregud, nei!»

«Legene ga ham trombolysebehandling i tide, så de sier at det ikke er noen permanent skade, ikke ytterligere skade i hvert fall.»

Hun sukket lettet, men følte seg skjelven og trist, for én dag ville hennes frykt bli til virkelighet, og en verden uten den oppfarende karakteren ville være et dårligere sted.

«Vi har holdt det internt, men det er bare et tidsspørsmål før det kommer ut, og du vet hvordan media overdriver. Jeg ville at du skulle få fakta, ikke en dramatisk historie.»

«Hvorfor sa du ikke bare at det var grunnen til at du kom?» Blikket hans fanget hennes, og Beatrice kjente at hun rødmet. «Greit», sa hun raskt før han kunne påpeke at kvelden før ikke hadde involvert mye snakking. «Du kunne ha sendt en melding … ringt …?»

«Ja, det kunne jeg.» Han så plutselig bort.

«Det var ikke snilt å komme hit. Dette har ikke vært enkelt for meg …»

Kjeven hans strammet seg. «Tror du det har vært enkelt for meg?»

«Greit, så la oss kalle denne natten et siste farvel.» Det måtte det være, for hun kunne ikke gjøre dette mer enn en gang. «Hils Reynard fra meg. Jeg skulle virkelig ønske at jeg kunne treffe ham. Er han virkelig ok?»

«Ja, virkelig. Du kunne treffe ham.»

Beatrice lo bittert. «Dra tilbake til San Macizo? Jeg antar du spøker.»

«Var du så ulykkelig der?»

Hun holdt uttrykket rolig. «Jeg var irrelevant der.» Den eneste funksjonen som kunne ha gjort henne akseptabel, var å produsere barn, og hun hadde ikke gjort det. Måned etter måned med forventninger, og så … Dante måtte ha vært lettet da hun erklærte at hun hadde fått nok. Den tanken ga henne en klump i halsen, men hun overså den.

Nok var nok!

Med hodet høyt hevet og uten å se i hans retning gikk hun mot klesskapet, og med ryggen mot ham tok hun en turkis morgenkåpe fra hengeren på døren.

Denne falske blygheten overfor Dante var latterlig. Han kjente hver centimeter av kroppen hennes – intimt. Hun slapp dynen.

«Jeg prøvde i ti måneder», sa hun over skulderen, glad for at han ikke kunne se ansiktet hennes. «Jeg prøvde å gjøre det rette, si det rette. Jeg prøvde å passe inn. Jeg prøvde …» De usagte ordene hang mellom dem som et slør. Begge visste hva hun hadde feilet å gjøre: Det eneste som ville ha gjort henne akseptabel for familien hans, nemlig å gi dem en arving.

